Familiedag eindig tragies op strand | Oudtshoorn Courant
Familiedag eindig tragies op strand
Friday, 21 February 2014, 12:00
Dié hartseer toneel het hom verlede Vrydagoggend op die strand by Victoriabaai afgespeel waar paramedici gesukkel het om mnr. Ronald Barnato (76) van Prins Albert by te bring terwyl geskokte familielede toekyk. Foto: Lizette da Silva
PRINS ALBERT NUUS - 'n Uitstappie na Victoriabaai het verlede Vrydagoggend tragies geëindig vir die Barnato-familie van Prins Albert toe hulle oupa en pa deur 'n brander omgeslaan is en verdrink het.
Mnr. Ronald Barnato (76) het na bewering met sy kop hard teen die sand geval. Hy was vermoedelik bewusteloos toe hy in die water val en daar het water in sy longe beland. Hy is later in die George-hospitaal oorlede.
Paramedici van Metro-nooddienste het vir meer as 'n halfuur gespook om Barnato by te bring terwyl geskokte familielede toegekyk het. Hy is daarna na die hospitaal geneem waar verdere pogings aangewend is om sy lewe te red.
Daar kon nie vasgestel word of Barnato weens verdrinking, die besering aan sy kop of 'n hartaanval gesterf het nie.